མྱི་རྣམས་ཆེས་རྨོངས་ཤིང་རྟུལ་བར་གྱུར་བའམ།འཇིགས་ཤིང་དངངས་པར་གྱུར་བའི་ཚེ་ན།ད་གཟོད་ཅི་ཡིན་འདི་ཡིན་མི་ཚོར་ཞིང་།ཅི་དྲན་འདི་དྲན་མི་འབྱུང་བར་གཞན་གྱི་བྲན་དང་ལག་ཆར་འགྱུར་སྲིད་པ་རེད།དེ་ལས་ལྡོག་སྟེ་ལུས་སེམས་གཉིས་བདེ་ཐང་ཡིན་ལ་དྲན་པའང་གསལ་བའི་མྱི་སུ་ཡིན་རུང་།རང་དབང་ལྡན་པ།བརྩིས་ཐང་ཡོད་པ།ངོ་སོ་མཆིས་པའི་ངང་དུ་འཚོ་མི་འདོད་པ་དང་གསོན་མི་འདོད་པ་ནི་ཡོད་མི་སྲིད་པ་རེད།འོ་ན།མི་རྣམས་ཇི་ལྟར་རྨོངས་པར་གྱུར་པ་དང་།མི་རྣམས་ཇི་ལྟར་འཇིགས་དངངས་ཀྱི་གཞན་དབང་དུ་གྱུར་བ་རེད་དམ་ཞེ་ན།གོང་དུ་གླེང་བ་བཞིན།རྒྱལ་ཁབ་མི་རིགས་ཚོགས་པ་གྲལ་རིམ་སོགས་ཐ་སྙད་རྫིག་པོ་འདི་དག་གིས་རྨོངས་པར་བཟོས་ཤིང་འཇིགས་སྐྲག་སྐུལ་བ་རེད།༼དོན་དངོས་སུ།མི་རྣམས་ཀྱིས་ཐ་སྙད་འདི་དག་ལ་གོ་བ་མག་མོག་དང་རབ་རིབ་ཙམ་ལོན་མེད་པ་རེད།ཡིན་ནའང་།མི་ནི་མངོན་སུམ་ལས་ཀྱང་ལྐོག་གྱུར་གྱིས་དབང་དུ་བསྡུ་ཐུབ་པ་ཞིག་སྟེ།ཆོས་ལུགས་མང་པོ་ཞིག་གི་ལྟ་བའི་གཞི་འཛིན་ས་དེའང་མི་སྤྱིར་བཏང་བ་ཞིག་ལ་མཚོན་ན་མག་མོག་རབ་རིབ་ཙམ་ལས་ཅི་ཡང་མེད་པ་ལྟ་བུ་རེད༽